SMERNICA KOMISIE 2008/124/ES
z 18. decembra 2008,
ktorou sa obmedzuje uvádzanie osiva určitých druhov krmovín a olejnín a priadnych rastlín na trh na osivo, ktoré bolo úradne uznané ako „základné osivo“ alebo „certifikované osivo“
(kodifikované znenie)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 3 ods. 3,
so zreteľom na smernicu Rady 2002/57/ES z 13. júna 2002 o obchodovaní s osivom olejnín a priadnych rastlín (2), a najmä na jej článok 3 ods. 3,
keďže:
(1)
Smernica Komisie 86/109/EHS z 27. februára 1986, ktorou sa obmedzuje uvádzanie osiva určitých druhov krmovín a olejnatých a priadnych rastlín na trh na osivo, ktoré bolo úradne uznané ako „základné osivo“ alebo „certifikované osivo“ (3), bola opakovane (4) podstatným spôsobom zmenená a doplnená. V záujme jasnosti a prehľadnosti by sa mala táto smernica kodifikovať spolu so smernicou Komisie 75/502/EHS z 25. júla 1975, ktorou sa uvádzanie osiva lipnice lúčnej (Poa pratensis L.) na trh obmedzuje na osivo, ktoré bolo úradne uznané ako „základné osivo“ alebo „certifikované osivo“ (5), tým, že sa zlúčia do jednotného znenia.
(2)
Smernica 66/401/EHS umožňuje uvádzať na trh základné osivo, certifikované osivo a obchodné osivo určitých druhov krmovín.
(3)
Smernica 2002/57/ES povoľuje uvádzať na trh základné osivo, certifikované osivo a obchodné osivo určitých druhov olejnín a priadnych rastlín.
(4)
Obidve smernice oprávňujú Komisiu, aby zakázala uvádzať na trh osivo, ktoré nebolo úradne uznané ako „základné osivo“ alebo „certifikované osivo“.
(5)
Členské štáty sú schopné produkovať dostatočné množstvá základného osiva a certifikovaného osiva, ktoré uspokoja dopyt Spoločenstva po osive niektorých uvedených druhov osivom týchto kategórií.
(6)
Opatrenia stanovené v tejto smernici sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
(7)
Táto smernica by sa nemala dotýkať povinností členských štátov týkajúcich sa lehôt na transpozíciu tých smerníc do vnútroštátneho práva, ktoré sú uvedené v prílohe I časti B,
PRIJALA TÚTO SMERNICU:
Článok 1
1. Členské štáty zabezpečia, že nebude povolené uvádzať na trh osivo týchto druhov:
-
Poa pratensis L.
lipnica lúčna
-
Vicia faba L. (partim)
bôb obyčajný
-
Papaver somniferum L.
mak siaty
-
Agrostis gigantea Roth
psinček výbežkatý obrovský
-
Agrostis stolonifera L.
psinček močiarny
-
Phleum bertolonii DC
timotejka
-
Poa palustris L.
lipnica močiarna
-
Poa trivialis L.
lipnica obyčajná
-
Lupinus albus L.
vlčí bôb biely
-
Brassica juncea (L.) Czernj. et Cosson
kapusta čierna
-
Agrostis capillaris L.
psinček tenučký
-
Lotus corniculatus L.
ľadenec rožkatý
-
Medicago lupulina L.
lucerna chmeľovitá
-
Trifolium hybridum L.
ďatelina hybridná
-
Alopecurus pratensis L.
psiarka lúčna
-
Arrhenatherum elatius (L.) Beauv. ex J. S. et K. B. Presl
ovsík obyčajný
-
Bromus catharticus Vahl
stoklas preháňavý
-
Bromus sitchensis Trin.
stoklas sitkanský
-
Lupinus luteus L.
vlčí bôb žltý
-
Lupinus angustifolius L.
vlčí bôb úzkolistý
-
Poa nemoralis L.
lipnica hájna
-
Trisetum flavescens (L.) Beauv.
trojštet žltkastý
-
Phacelia tanacetifolia Benth.
facélia vratičolistá
-
Sinapis alba L.
horčica biela
-
Agrostis canina L.
psinček psí
-
Festuca ovina L.
kostrava ovčia
-
Trifolium alexandrinum L.
ďatelina alexandrijská
-
Trifolium incarnatum L.
ďatelina purpurová
-
Trifolium resupinatum L.
ďatelina obrátená
-
Vicia sativa L.
vika siata
-
Vicia villosa Roth
vika huňatá
pokiaľ nebolo úradne uznané ako „základné osivo“ alebo „certifikované osivo“.
2. Členské štáty zabezpečia, že nebude povolené uvádzať na trh osivo týchto druhov:
-
Glycine max (L.) Merr.
sója fazuľová
-
Linum usitatissimum L.
ľan siaty
pokiaľ nebolo úradne uznané ako „základné osivo“, „certifikované osivo prvej generácie“ alebo „certifikované osivo druhej generácie“.
Článok 2
Smernica 75/502/EHS a smernica 86/109/EHS, zmenené a doplnené smernicami uvedenými v prílohe I časti A, sa zrušujú bez vplyvu na povinnosti členských štátov týkajúce sa lehôt na transpozíciu tých smerníc do vnútroštátneho práva, ktoré sú uvedené v prílohe I časti B.
Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe II.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 18. decembra 2008